Broj: 711-I-1237-M-84/21-02-19

Zagreb, 9. srpnja 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić Ilekovi i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnika Željka Mavrina, općinskog načelnika Općine Ivanska, za davanjem mišljenja Povjerenstva,** na 134. sjednici, održanoj dana 9. srpnja 2021.g., daje sljedeće

**MIŠLJENJE**

**Nije protivno odredbama ZSSI-a, da dužnosnik Željko Mavrin, općinski načelnik Općine Ivanska, sklopi ugovor o izvođenju radova na svom gospodarstvu s tvrtkom koja je ranije izvodila radove i za Općinu Ivanska, s time da vodi računa da navedeni radovi budu plaćeni po tržišnoj cijeni, kako bi se otklonila svaka sumnja da je položaj dužnosnika na bilo koji način iskoristio radi ostvarivanja privatnih interesa, odnosno kako bi time u navedenoj situaciji zaštitio svoju vjerodostojnosti i povjerenje građana.**

Obrazloženje

Zahtjev za davanjem mišljenja Povjerenstva podnio je dužnosnik Željko Mavrin, općinski načelnik Općine Ivanska. U knjigama ulazne pošte zahtjev je zaprimljen dana 7. srpnja 2021.g., pod poslovnim brojem 711-U-3474-M-84/21-01-4, povodom kojeg se vodi predmet broj M-84/21.

Člankom 3. stavkom 1. podstavkom 39. ZSSI-a propisano je da su gradonačelnici, općinski načenici i njihovi zamjenici dužnosnici u smislu navedenog Zakona. Povjerenstvo je uvidom u Registar dužnosnika utvrdilo da je dužnosnik Željko Mavrin obnašao dužnost općinskog načelnika Općine Ivanska u mandatu 2017.-2021.g. te ponovno od 21. svibnja 2021.g. Stoga je povodom obnašanja navedene dužnosti Željko Mavrin obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe li je neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva.

Dužnosnik u zahtjevu za mišljenje postavlja upit može li privatno sklopiti ugovor o izvođenju radova s firmom koja je zadnje tri godine, u nekoliko navrata, izvodila radove za Općinu Ivanska sukladno provedenoj nabavi i sklopljenom ugovoru s Općinom koju zastupa kao općinski načelnik. Nadalje, dužnosnik navodi da ima veliko gospodarstvo i bavi se poljoprivredom pa su mu često potrebne usluge građevinskih i drugih firmi, a s obzirom na prirodu poslova neizbježno je da firme s kojima privatno surađuje budu iz biže okolice te mu biranje firmi koje nisu radile za Općinu otežava pronalaženje izvođača radova.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Stavkom 2. ZSSI-a propisano je da sukob interesa postoji kada su privatni interesi dužnosnika u suprotnosti s javnim, a posebice kada privatni interes dužnosnika utječe na njegovu nepristranost, zatim kada se osnovano može smatrati da privatni interes dužnosnika utječe te kada privatni interes može utjecati na nepristranost dužnosnika u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Članak 6. stavak 4. ZSSI-a propisuje da je dužnosnik dužan urediti javnu dužnost i svoje privatne poslove kako bi spriječio predvidljivi sukob interesa, a ako se takav sukob pojavi dužnosnik je dužan razriješiti ga tako da zaštiti javni interes. U slučaju dvojbe o mogućem sukobu interesa dužnosnik je dužan učiniti sve potrebno da odijeli privatni od javnog interesa.

Povjerenstvo ističe kako odredbe ZSSI-a same po sebi ne upućuju, odnosno ne ograničavaju dužnosnike u pogledu situacija kada dužnosnici u privatnom poslovnom odnosu angažiraju isti poslovni subjekt koji je prethodno bio u poslovnom odnosu s tijelom javne vlasti u kojem dužnosnik obnaša javnu dužnost. Stoga u konkretnom slučaju sklapanje ugovora radi radova na privatnom gospodarstvu s tvrtkom koja je ranije odrađivala poslove za Općinu Ivanska nije sama po sebi sporna, međutim, dužnosnici su sukladno članku 2. i 5. ZSSI-a dužni izbjegavati svaki sukob interesa, kao i postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana.

Slijedom navedenog, dužnosnik Željko Mavrin može sklopiti ugovor o izvođenju radova na njegovom privatnom gospodarstvu s tvrtkom koja je obavljala poslove za Općinu Ivanska u kojoj obnaša dužnost općinskog načelnika, međutim potrebno je da uredno podmiri sve ispostavljene račune navedenoj tvrtci, kao i da navedeni računi budu izdani po tržišnoj cijeni, kako se u javnosti ne bi stvorio dojam da je dužnosnik na bilo koji način iskoristio obnašanje javne dužnosti radi ostvarivanja privatnih interesa te kako izvedeni radovi ne bi stvorili kod dužnosnika odnos ovisnosti ili obveze, odnosno bilo kakvu interesnu povezanost, prema izvođaču.

Slijedom svega navedenog, Povjerenstvo je dalo mišljenje kao u izreci ovog akta.

 PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Željko Mavrin, elektroničnom dostavom
2. Objava na internetskoj stranici Povjerenstva
3. Pismohrana